– Икенсе кластамы икән, башлап “Серле утрау” тигән китапты уҡыным. Уны йәш кенә, педучилище бөтөп килгән Халиҡов тигән уҡытыусы ағай (Дәүләкән районыныҡы ине ул), биреп торҙо. Уның балаларға уҡырға кәрәкһә тип алып килгән байтаҡ китаптары бар ине. Уҡырға иһә мәктәпкә төшмәҫ борон өйрәнгәйнем. Беҙҙә гел уҡытыусылар фатирҙа торҙо. Улар артынан бәләкәй генә килеш эйәреп мәктәпкә йөрөй торғайным. Ә ҙурыраҡ китапты мин һуғыш ваҡытында ҡулға эләктерҙем. Өҫкө урамда Уйылдан тигән дуҫым бар ине, уның ике ағаһы һуғышҡа киткәйне, ә ике апайы өйҙә ине, бер-беребеҙгә уйнарға йөрөнөк. Уйылдандарҙың тәҙрәләре төбөндә ҡайһы биттәре йыртылып, һәлберләп торған “Ҡорос нисек сыныҡты” тигән китап күреп ҡалдым. Тәржемәсеһе Ғәли Зөлҡәрнәев ине. Мауығып уҡыным, күңелгә ныҡ бәрелгән китап булды ул.